**Регистрована запосленост и Анкета о радној снази (Анкета)**

Подаци који се добијају из ова два извора разликују се из следећих разлога:

* Метод прикупљања је различит, јер се у Анкети подаци прикупљају од лица у домаћинствима која су изабрана у узорак, док су подаци o регистрованој запослености пописног карактера.
* Извор података у Анкети представља изјава лица које даје податке анкетару, док је извор за регистровану запосленост база ЦРОСО.
* Јединица посматрања у Анкети је сваки члан случајно изабраног домаћинства, док су јединице посматрања за регистровану запосленост oсигураници обавезног социјалног осигурања;
* Период посматрања активности лица у Анкети је седмица која претходи анкетирању, док се као временска тачка за регистровану запосленост узима претпоследњи радни дан у месецу.
* Дефиниције запослености су различите, јер се подацима о броју запослених који се добијају из административних извора обухватају само формално запослени, тј. лица која се налазе у евиденцији ЦРОСО и која су осигурана по основу запослења, обављања самосталних делатности и обављања пољопривредних делатности, док Анкета (према међународној дефиницији Међународне организације рада ‒ ILO) оцењује како формалну, тако и неформалну запосленост лица изабраних у узорак (случајно изабрани део популације).
* Поред различите дефиниције, ова два истраживања имају и различиту периодику спровођења. Периодика прикупљања података о регистрованој запослености је месечна, док се Анкета од 2015. године спроводи континуирано (анкетирање се обавља сваке седмице у току године), при чему се резултати објављују на кварталном и годишњем нивоу.

**Регистрована запосленост и Полугодишње истраживање о запосленима и зарадама запослених (РАД-1/П)**

Подаци који се добијају из ова два извора разликују се из следећих разлога:

* Метод прикупљања је различит, јер се истраживањем РАД-1/П прикупљају подаци од правних лица, тј. њихових организационих делова, на основу намерно изабраног узорка, док су подаци o регистрованој запослености пописног карактера.
* Извор података у РАД-1/П истраживању су кадровске и рачуноводствене евиденције правних лица, док је извор за регистровану запосленост база ЦРОСО.
* Статистичке јединице у истраживању РАД-1/П јесу правна лица, као и њихове јединице у саставу, и то по организационо-територијалном принципу на нивоу општине, а јединице посматрања за регистровану запосленост су осигураници обавезног социјалног осигурања. У истраживању о регистрованој запослености дистрибуција запослених на нивоу општине и делатности, у оквиру пословних субјеката, врши се на основу структура формираних на бази података из Истраживања о локалним јединицама ;
* Временске тачке за истраживање РАД-1/П јесу 31. март и 30. сeптембар, док се као временска тачка за регистровану запосленост узима претпоследњи радни дан у месецу;
* Дефиниције запослености су различите. Дефиниција регистроване запослености је шира и обухвата како запослене у радном односу, тако и запослене ван радног односа, док се под појмом запослени у истраживању РАД-1/П подразумевају само запослени у радном односу.
* Обухват је различит. Истраживањем РАД-1/П нису обухваћена лица која самостално обављају делатност/предузетници и запослени код њих; запослени у неким малим предузећима, запослени у Министарству одбране и Министарству унутрашњих послова; као ни регистровани индивидуални пољопривредници, који су обухваћени истраживањем о регистрованој запослености.